Dostál, Ondrej, poslanec NR SR (2018-09-17):
Vážené kolegyne, kolegovia, predkladám návrh novely zákona o verejných kultúrnych podujatiach, ktoré by sme mohli označiť ako Lex Moldava. Lex Moldava preto, lebo reaguje na konkrétnu situáciu, ktorá sa odohrala v Moldave nad Bodvou v roku 2014, keď ETP Slovensko – Centrum pre udržateľný rozvoj doručilo 28. mája 2014 mestu Moldava nad Bodvou oznámenie o konaní verejného kultúrneho podujatia, Hudobného festivalu Moldava Spolu 2014. Festival sa mal uskutočniť v rómskej osade Budulov 29. augusta 2014 ako spoločný rómsko-nerómsky festival, ktorý mal za cieľ odovzdať posolstvo priateľstva, otvorenosti a vzájomného porozumenia celému Slovensku a nadviazať na podobné festivaly, ktoré sa konali v Šobove, Klenovci a Banskej Štiavnici v predchádzajúcich rokoch. Primátor mesta Moldava nad Bodvou István Zachariaš 18. augusta rozhodol o zákaze konania hudobného festivalu. Rozhodnutie o zákaze bolo organizátorom festivalu doručené 20. augusta, teda pripomínam, že festival sa mal uskutočniť 29. augusta a oznámenie bolo doručené obci 28. mája, čiže bolo to úplne na poslednú chvíľu. Organizátori festivalu listom z 21. augusta, čiže hneď na druhý deň požiadali primátora mesta o určenie náhradného verejného priestranstva, na ktorom by sa podujatie mohlo uskutočniť v pôvodne stanovenom termíne. Mestské zastupiteľstvo mesta Moldava nad Bodvou sa na mimoriadnom a neverejnom, zdôrazňujem slovo neverejnom, zasadnutí dňa 22. augusta 2014 zaoberalo žiadosťou ETP Slovensko o poskytnutie náhradných priestorov a uznieslo sa, že nevie poskytnúť náhradný priestor na konanie festivalu a trvá na rozhodnutí primátora o zákaze festivalu na pôvodne stanovenom mieste. Organizátori v dôsledku toho následne hudobný festival zrušili. V tomto prípade bol porušený zákon o verejných kultúrnych podujatiach, bol porušený správny poriadok, boli porušené ústavné práva zvolávateľov tohto verejného kultúrneho podujatia, bol porušený zákon o obecnom zriadení, dokonca aj rokovací poriadok mestského zastupiteľstva, ale nič sa s tým nedalo robiť, lebo ako to už v slovenskej samospráve nie úplne výnimočne chodí, niektoré veci sú jednoducho nevymožiteľné. Z tohto prípadu vyplynula zmena, teda potreba zmeny zákona o verejných kultúrnych podujatiach. Návrh novely predkladal v minulom volebnom období poslanec Peter Osuský, ktorý je aj teraz medzi spolupredkladateľmi tohto návrhu. Návrh vychádza z toho, že uskutočňovanie verejných kultúrnych podujatí v sebe obsahuje aj aspekt uplatňovania slobody prejavu a práva pokojne sa zhromažďovať v zmysle čl. 26 a 28 Ústavy Slovenskej republiky. Výkon zhromažďovacieho práva je upravený predovšetkým v zákone č. 84/1990 Zb. o zhromažďovacom práve, to však neznamená, že občania si môžu právo pokojne sa zhromažďovať uplatňovať len zhromaždeniami v zmysle tohto zákona. Aj verejné kultúrne podujatia predstavujú istú formu realizácie zhromažďovacieho práva, rovnako sú priestorom pre realizáciu slobody prejavu a to nielen umeleckého prejavu. Predložený návrh novely zákona o verejných kultúrnych podujatiach vychádza z právnej úpravy obsiahnutej v zákone o zhromažďovacom práve vo vzťahu k zákazu zhromaždení alebo v tomto prípade kultúrnych podujatí, ich rozpusteniu, ale aj opravným prostriedkom voči nim. Podobne, ako je to upravené v zákone o zhromažďovacom práve, navrhuje sa stanoviť lehota troch dní od doručenia oznámenia o konaní verejného kultúrneho podujatia na rozhodnutie obce o jeho zákaze, čiže keď to vztiahnem na ten prípad z Moldavy nad Bodvou z roku 2014, tak by sa nemohlo stať, že skoro po troch mesiacoch odpovedá samospráva, ale mala by odpovedať do troch dní, respektíve mala by zakázať zhromaždenie, verejné kultúrne podujatie do troch dní, tak ako musí zakázať zhromaždenie do troch dní, keď ho chce zakázať. Zároveň by sa stanovila povinnosť obce zverejniť rozhodnutie o zákaze podujatia na úradnej tabuli a webovom sídle obce v záujme väčšej transparentnosti a tak ako je to, je to aj vo vzťahu aj k zákazu zhromaždeniam. A ďalej navrhujeme upraviť podávanie opravných prostriedkov proti rozhodnutiu obce o zákaze podujatia priamo na súd cez správnu žalobu bez predkladania odvolania obci ako prvostupňovému orgánu, opäť je to úprava, ktorá je, ktorá sa týka aj zákazu zhromaždení, a teda súd má potom trojdňovú lehotu na to, aby rozhodol o opravnom prostriedku. Navrhujeme upraviť aj tie dôvody, ktoré oprávnia obec zakázať zhromaždenie tak, aby korešpondovali, korešpondovali so zákonom o verejných zhromaždeniach alebo zhromažďovacom práve. Podrobnejšia úprava ako samotného postupu pri oznamovaní, ale aj pri zakazovaní, rozpúšťaní verejných kultúrnych podujatí, pri uplatňovaní si opravných prostriedkov zvolávateľov voči rozhodnutiam obce posilní právnu istotu a uplatňovanie práv občanov, alebo teda fyzických osôb aj právnických osôb vo vzťahu k zvolávaniu verejných kultúrnych podujatí. Takže dovoľujem si vás požiadať o podporu tohto návrhu, ktorý reaguje na konkrétny prípad, konkrétnu situáciu, keď v Moldave nad Bodvou svojvoľným konaním zo strany samosprávy a porušovaním zákonov, viacerých zákonov zo strany samosprávy bolo znemožnené uskutočniť verejné kultúrne podujatie, koncert, ktorý chcelo zorganizovať, organizácia ETP Slovensko – Centrum pre udržateľný rozvoj. Ani ak ten návrh schválime, tak sa určite nevyhneme tomu, že budú nejaké problémy, budú nejaké snahy o svojvôľu, ale bude právo vymožiteľnejšie a Slovensko bude trochu viac právnym štátom. Ďakujem za pozornosť.